Virallinen lehti nro C 174 , 08/06/1998 s. 0145



KIRJALLINEN KYSYMYS E-3858/97 komissiolle esittäjä(t): Carlos Robles Piquer (PPE) (5. joulukuuta 1997) Aihe: Yhteisön tuen jatkaminen Venäjän tiedejärjestelmän uudistamiselle Venäjän tiedejärjestelmän kurjasta tilasta ja hajoamisesta kerrotaan usein (katso artikkeli ¨Science in Russia: the diamonds in the rubble¨, The Economist, 8. marraskuuta 1997). Näyttää kuitenkin siltä, että Venäjä haluaa kasvattaa tiedemäärärahoja ja myös hallituksen tiedemenoja, jotka ovat edelleen avainasemassa, kun luodaan yksityisiä rakenteita, jossa innovaatioita voidaan tukea samaan tapaan kuin Yhdysvalloissa, Japanissa ja Euroopassa. Vuoden 1998 toimintaohjelmassaan komissio suunnittelee vahvistavansa EU:n ja Venäjän suhteita. Suunnitellaanko tukitoimenpiteitä venäläisille laitoksille, jotka pyrkivät kansainväliseen yhteistyöhön, jotta muuten kannattamattomia ohjelmia voitaisiin jatkaa? Kuinka suuria suunnitellut määrärahat ovat? International Science and Technology Centren (ISTC) tehtävänä on estää venäläisten sotilasteknologian alan tiedemiesten ¨aivovuoto¨. ISTC:n työn tuloksia arvioi vuonna 1996 Yhdysvaltain National Research Council (NRC) ja totesi ne hyviksi. Onko komissiolla omaa arvioita tai aikooko se tehdä sellaisen? Komission jäsenen Edith Cressonin komission puolesta antama vastaus (22. tammikuuta 1998) Venäjälle suuntautuva yhteisön yhteistyö- ja avustustoiminta tieteen ja teknologian alalla lisääntyi eri muodoissa asteittain vuosina 1993-1997. Yhteisön rahoitus neljän viime vuoden aikana on ollut yhteensä noin 100 miljoonaa ecua, ja vuonna 1998 rahoitusta myönnetään noin 25 miljoonaa ecua. Toimet koskettavat yli 28 000 venäläistä tutkijaa seuraavien ohjelmien välityksellä: INTAS, jonka budjetista yhteisö rahoittaa 95 prosenttia, Inco-Copernicus, jonka avulla venäläiset tutkijat voivat osallistua neljännen TTK-puiteohjelman tieteelliseen yhteistyöhön ja sen erityisohjelmiin, sekä yhteisön, Yhdysvaltojen, Japanin ja Venäjän federaation yhteisesti perustama International Science and Technology Centre (ISTC), jota yhteisö rahoittaa TACIS-ohjelmansta vuosittain noin 17 miljoonalla eculla, joista yli 80 prosenttia ohjautuu venäläisille tutkijoille. Venäjän tiede- ja teknologiaministeriö sekä opetusministeriö ovat perustaneet kolme alueellista tiedotus- ja neuvontakeskusta (Pietariin, Moskovaan ja Novosibirskiin), joiden avulla pyritään edistämään venäläisosapuolen osallistumista tieteelliseen yhteistyöhön. Komissio on tukenut hanketta konkreettisesti osallistumalla vastuuhenkilöiden koulutukseen sekä tarjoamalla kirjallista aineistoa ja käytännön neuvoja. Verkostoa samoin kuin muita tieteellis-tekniseen kehitykseen liittyviä hankkeita on tarkoitus vahvistaa ja laajentaa vuonna 1998 TACIS-ohjelman tuella. Tulevan tieteen ja teknologian yhteistyösopimuksen, jota koskevat neuvotteluvaltuudet komissio sai 10. marraskuuta 1997, pitäisi luoda yhtenäisemmät puitteet yhteistyölle ja helpottaa uusien, kaikkia osapuolia hyödyttävien yhteistyötoimien määrittelemistä. ISTC:n sopimuspuolet (Yhdysvallat, Japani, Venäjän federaatio ja yhteisö) arvioivat keskuksen toimintaa joka toinen vuosi. Tämä arviointi täydentää yksittäisten sopimuspuolten aloitteesta tehtyjä arviointeja (esim. Yhdysvaltain National research councilin tekemä arviointi), keskuksen toiminnan vuosittaista tarkastusta sekä hankekohtaisia arviointeja. Hankkeiden arvioinnista vastaavat joko eurooppalaiset tilintarkastustoimistot keskuksen hallintoneuvoston käynnistämien yleistarkastusten yhteydessä, tai erityistapauksissa TACIS-ohjelman hankkeiden seurantayksiköt.